Die Olimpiese gode, ook bekend as die Twaalf Olimpiërs of die Dodekateon (Grieks: Δωδεκάθεον – δώδεκα, dōdeka, "twaalf" + θεοί, theoi, "gode") is die belangrikste twaalf gode van die panteon in die Griekse mitologie wat bo-op die berg Olimpus gewoon het. Die eerste antieke verwysing na godsdienstige seremonies vir hulle word gevind in die lofsang van Homerus aan Hermes.
Die klassieke twaalf Olimpiese gode is: Zeus, Hera, Poseidon, Demeter, Ares, Hermes, Hephaistos, Afrodite, Atena, Apollo, Artemis en Hestia (later vervang deur Dionysos). Die ooreenstemmende Romeinse gode was: Jupiter, Juno, Neptunus, Ceres, Mars, Mercurius, Vulcanus, Venus, Minerva, Apollo, Diana en Vesta.
Daar is verskillende sienings oor wie die twaalf belangrikste gode was. Omstreeks 400 v.C het Herodotos die volgende gode in die Dodekateon ingesluit: Zeus, Hera, Poseidon, Hermes, Atena, Apollo, Alpheios, Kronos, Rhea en die Grasieë. Wilamowitz stem saam met Herodorus se weergawe.
Herodotos het ook genoem dat Herakles deur sommige ingesluit word as een van die Twaalf Olimpiërs. Ook Lucianus het Herakles sowel as Asklepios ingesluit, sonder om te verduidelik watter twee vir hulle moes plek maak. By Kos is Herakles en Dionysos ingesluit en Ares en Hephaistos weggelaat. Pindarus, Apollodorus en Herodorus verskil egter hiermee. Vir hulle was Herakles nie een van die twaalf nie, maar die een wat hul kultus begin het.
Hestia word soms deur Dionysos vervang. Hebe, Helios en Persephone is ander belangrike gode wat soms in ’n groep van twaalf ingesluit word. Eros word soms saam met die ander twaalf genoem, veral saam met sy ma, Afrodite, maar word selde as een van die twaalf beskou.
Die twaalf Olimpiese gode het hul oppermag in die wêreld van die gode gekry nadat Zeus sy broers en susters tot oorwinning gelei het in die oorlog teen die Titane. Zeus, Hera, Poseidon, Demeter, Hestia en Hades is broers en susters. Ares, Hermes, Hephaistos, Afrodite, Atena, Apollo, Artemis, die Grasieë, Herakles, Dionysos, Hebe en Persephone was kinders van Zeus. Volgens sommige bronne was Hephaistos net Hera se kind en het Uranos die lewe aan Afrodite geskenk.
Klassieke Olimpiese gode[wysig]